РЕГЛАМЕНТ (ЕО) № 873/2008 НА КОМИСИЯТА
от 5 септември 2008 година
за изменение на Регламент (ЕО) № 712/2007 относно откриване на постоянни тръжни процедури за препродажба на пазара на Общността на зърнени култури, държани от интервенционните агенции на държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43 във връзка с член 4 от него,
като има предвид, че:
(1)
Регламент (ЕО) № 712/2007 на Комисията (2) откри постоянни тръжни процедури за препродажбата на пазара на Общността на зърнени култури, държани от интервенционните агенции на държавите-членки. Срокът за подаване на оферти за последния частичен търг изтича на 10 септември 2008 г.
(2)
С цел да се осигури на животновъдите и на фуражната промишленост снабдяване на конкурентни цени през първите месеци на кампанията 2008/2009 г., следва интервенционните запаси, държани от унгарската интервенционна агенция (единствената, която все още разполага със запаси до този момент), да продължат да бъдат на разположение на пазара на зърнените култури и да се определят дните и датите, на които операторите могат да подават оферти в зависимост от планираните заседания на Управителния комитет за общата организация на селскостопанските пазари.
(3)
Следователно е необходимо Регламент (ЕО) № 712/2007 да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Към член 3, параграф 1 от Регламент (ЕО) № 712/2007 се добавя следната алинея:
„От 15 септември 2008 г. срокът за подаване на оферти за частичните търгове изтича в 13 часа (брюкселско време), сряда, 24 септември 2008 г., 15 октомври 2008 г., 29 октомври 2008 г., 12 ноември 2008 г., 26 ноември 2008 г., 3 декември 2008 г. и 17 декември 2008 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 септември 2008 година.